Diari Oficial de la Generalitat Valenciana


Sumari del DOGV 6658, del 24-11-2011 (2011/11155)

RESOLUCIÓ de 16 de novembre de 2011, de la subsecretària de la Conselleria d'Economia, Indústria i Comerç, per la qual es disposa la publicació de la modificació d'estatuts del Consorci de Gestió del Centre d'Artesania de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6658

Data del DOGV
:   24-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11877


Data del document
:   16-11-2011

Organisme emissor
:   Conselleria d'Economia, Indústria i Comerç

Tipus de document
:   Resolució

Anàlisi jurídica

 Descriptors 

:   * reglament intern
    * institució pública
    * legislació
    * formació professional
    * organització administrativa
    * artesà
    * producció
    * artesanat

RESOLUCIÓ de 16 de novembre de 2011, de la subsecretària de la Conselleria d'Economia, Indústria i Comerç, per la qual es disposa la publicació de la modificació d'estatuts del Consorci de Gestió del Centre d'Artesania de la Comunitat Valenciana. [2011/11925]  
Aprovat pel Consell, en la reunió del dia 21 d'octubre de 2011, l'acord relatiu a l'aprovació de la modificació estatutària del Consorci de Gestió del Centre d'Artesania de la Comunitat Valenciana, proposada per la Junta Rectora en data 30 de març de 2011 i aprovada per la Junta de Govern Local de l'Ajuntament de València, amb data 9 de setembre de 2011, i per complir el que s'ha establit en el cos d'este, és procedent la publicació en el Diari Oficial de la Comunitat Valenciana dels esmentats estatuts, el text dels quals s'inclou com a annex a esta resolució.  
  
València, 16 de novembre de 2011.- La subsecretària: Sonia Morales Ariza.  
  
  
ANNEX  
  
ESTATUTS PER AL CONSORCI DE GESTIÓ DEL CENTRE D'ARTESANIA DE LA COMUNITAT VALENCIANA  
  
CAPÍTOL I  
Constitució i fins  
  
Article primer  
1. Amb la denominació Consorci de Gestió del Centre d'Artesania de la Comunitat Valenciana es constituïx un consorci integrat per la Generalitat Valenciana i l'Ajuntament de València.  
2. El Consorci té personalitat jurídica pròpia amb plena capacitat per al compliment dels seus fins, i es regirà en l'exercici de les seues actuacions per les normes civils, mercantils i laborals i gaudirà d'autonomia financera i funcional.  
  
Article segon  
La finalitat principal del consorci és la gestió i administració del Centre d'Artesania de la Comunitat Valenciana, així com la difusió i potenciació de l'artesania mitjançant l'adopció de polítiques de promoció, informatives, formatives, d'anàlisi, d'assistència i de coordinació, i, en general, qualsevol altra activitat directament o indirectament relacionada amb les anteriorment esmentades que així ho acorde la Junta Rectora.  
  
Article tercer  
1. El Consorci es regirà pels presents estatuts, per les reglamentacions internes que dicte per al seu correcte funcionament i per les disposicions legals de caràcter general que hi siguen aplicables.  
2. Sense perjudici de la seua autonomia funcional i financera, actuarà sota la tutela de la Generalitat Valenciana, a través de la conselleria competent en matèria d'artesania i de l'Ajuntament de València, al qual correspondrà la suprema funció rectora, així com la fiscalització i el control del compliment de les obligacions estatutàries.  
  
  
Article quart  
El Consorci tindrà el seu domicili social a València, al Centre d'Artesania de la Comunitat Valenciana, ubicat al c/ Hospital, 7 (jardins de l'antic Hospital Provincial de València.)  
  
CAPÍTOL II  
Govern i administració  
  
Article cinqué  
El govern i l'administració del Consorci correspondrà als òrgans següents:  
a) La Junta Rectora.  
b) El director gerent.  
  
Article sisé  
1. La Junta Rectora és l'òrgan superior de govern i direcció del Consorci i li correspondran les funcions següents:  
a) Aprovar la programació general i els pressupostos del consorci.  
  
b) Aprovar el nomenament i la separació del director gerent.  
c) Representar els interessos del Consorci, per mitjà del president o les persones en qui este delegue, davant autoritats, organismes i particulars.  
d) Acceptar llegats, herències o donacions.  
e) Adquirir, gravar i disposar tot tipus de béns i drets.  
f) Autoritzar les operacions de crèdit.  
g) Aprovar la memòria d'activitats i gestió realitzades durant l'any pel consorci, conjuntament amb el balanç general, i donar compte anual, perquè en prenga coneixement, a la conselleria competent en matèria d'artesania i a l'Ajuntament de València, amb tramesa de la memòria i els estats de comptes de l'exercici corresponent.  
h) Adoptar acords i resolucions en qualsevol altres assumptes que de manera rellevant afecten el consorci.  
i) Aprovar la plantilla del personal del consorci i les seues retribucions.  
j) En general, totes aquelles funcions no atribuïdes expressament a altres òrgans.  
2. La Junta Rectora podrà delegar aquelles funcions que estime convenients en el president, els vicepresidents o el director gerent del Consorci.  
  
Article seté  
1. La Junta Rectora està composta pels membres següents:  
  
a) El conseller competent en matèria d'artesania de la Generalitat Valenciana com a president del consorci i de la seua Junta Rectora.  
b) L'alcalde de l'Ajuntament de València com a vicepresident primer del consorci i de la seua Junta Rectora.  
c) El director general competent en matèria d'artesania, com a vicepresident segon del Consorci i de la seua Junta Rectora.  
d) Dos representants de la conselleria competent en matèria d'artesania, designats pel president del Consorci.  
e) Tres representants de l'Ajuntament de València, designats pel vicepresident primer del Consorci.  
f) Un representant de cada una de les diputacions provincials de Castelló, València i Alacant, designats pels respectius presidents.  
  
2. Formarà part, així mateix, de la Junta Rectora, amb veu però sense vot, el director gerent del consorci, que actuarà al seu torn com a secretari d'esta, custodiant els llibres d'actes i notificant amb el vistiplau del president tots els acords recaiguts, i serà l'encarregat d'expedir tot tipus de certificacions.  
El secretari, en cas de vacant, absència, malaltia o una altra causa legal, serà substituït pel membre que designe el president.  
3. Els càrrecs de la Junta Rectora tindran caràcter gratuït a tots els efectes.  
4. Els membres de la Junta Rectora cessaran a petició pròpia o per decisió de l'òrgan que els va designar.  
  
Article huité  
1. El president del consorci tindrà la representació d'este i tindrà les següents atribucions:  
a) Convocar, presidir i fixar l'ordre del dia de les reunions de la Junta Rectora i exercir les funcions inherents a la presidència d'un òrgan col·legiat.  
b) Autoritzar amb la seua firma, juntament amb la del secretari, les actes de les reunions de la Junta Rectora i la notificació dels acords que hi contenen.  
c) Representar legalment el Consorci davant els òrgans administratius i jurisdiccionals, i decidir l'exercici d'accions i la defensa en els procediments dirigits contra el consorci, en cas d'urgència, sense perjudici de la posterior decisió de la Junta Rectora.  
d) Vetlar pel desenvolupament de les activitats del Consorci, l'execució dels acords de la Junta Rectora i el compliment dels seus fins.  
e) Proposar a la Junta Rectora el nomenament i la separació del director gerent del Consorci.  
f) Interposar tot tipus d'accions, reclamacions i demandes davant jutjats o tribunals i davant les autoritats administratives i governatives, conformant-se o recorrent les resolucions o decisions recaigudes. g) La proposta de modificació dels estatuts.  
h) Contractar o rescindir relaciones laborals amb el personal, a proposta del director gerent del consorci.  
i) Les altres funcions que li atribuïsca la Junta Rectora.  
2. El president podrà delegar aquelles funcions que estime convenients en els vicepresidents o en el director gerent del Consorci.  
  
Article nové  
Correspon als vicepresidents substituir el president en casos d'absència, incapacitat, malaltia o mort o una altra causa legal, i exercir, a més, les funcions que els deleguen el president o la Junta Rectora.  
  
  
Article deu  
1. El director gerent, càrrec de caràcter professional i retribuït, serà elegit per la Junta Rectora, en persona especialment capacitada.  
  
2. Corresponen al director gerent les següents atribucions:  
a) La direcció del personal i dels servicis del Consorci, en l'ordre econòmic, administratiu i tècnic.  
b) Representar al consorci en el tràfic ordinari.  
c) Obrir i cancel·lar de forma mancomunada amb el membre del consorci que tinga atribuïda eixa facultat, tot tipus de comptes corrents i d'estalvi en qualsevol establiment a este efecte, bé siga en metàl·lic o en valors.  
d) Ordenar els pagaments del consorci, mancomunadament amb el membre de la Junta que tinga atribuïda eixa facultat.  
e) Desenrotllar la gestió econòmica d'acord amb el pressupost aprovat, així com l'adquisició de béns mobles dins dels corresponents crèdits pressupostaris.  
f) Desenvolupar el programa d'actuacions i directrius emanades de la Junta Rectora.  
g) Proposar a la Junta Rectora totes les mesures que considere convenients amb vista al funcionament del consorci i a l'adequat compliment dels seus fins.  
h) Executar els acords i resolucions de la Junta Rectora.  
i) Informar, a petició de la Junta Rectora o del seu president, del desenrotllament i el funcionament del consorci, així com periòdicament en les reunions de la Junta Rectora.  
j) L'elaboració i la proposta dels pressupostos del consorci per a cada exercici.  
k) L'elaboració de la memòria de gestió anual del consorci, que haurà de sotmetre a estudi i aprovació de la Junta Rectora.  
l) Vetlar per la custòdia, conservació i bon ús de les instal·lacions, béns i materials del consorci.  
m) Totes les qüestions que li foren atorgades o delegades expressament per la Junta Rectora o pel seu president.  
  
Article onze  
1. La Junta Rectora es reunirà en sessió ordinària almenys una vegada a l'any per a l'aprovació dels pressupostos del Consorci i de la memòria i l'estat de comptes de l'exercici anterior.  
2. Es reunirà en sessió extraordinària sempre que ho sol·licite el president o a petició, per escrit, de la tercera part dels seus membres, o quan la urgència o gravetat dels assumptes a tractar no permeten esperar fins a la sessió ordinària.  
3. Les citacions es faran per escrit, amb antelació mínima de 10 dies per a la reunió ordinària i quaranta-huit hores per a l'extraordinària i s'hi unirà l'ordre del dia. La Junta es considerarà legalment constituïda, a efectes de realització de sessions, deliberacions i presa d'acords, en primera convocatòria quan es troben presents i representats la majoria dels seus membres, i en segona convocatòria, mitja hora després, qualsevol que fóra el nombre de membres assistents i representats; es requerirà en tot cas la presència del president i el secretari o, si és el cas, de les persones que els substituïsquen.  
4. La representació i el vot es justificaran, sense perjudici de la substitució legal, per carta dirigida al president de la Junta i haurà de conferir-se, necessàriament, a un altre membre de la Junta.  
  
Article dotze  
Els acords de la Junta s'adoptaran per majoria de vots. En cas d'empat decidirà el vot del president.   
  
Article tretze  
La Junta Rectora podrà comptar amb l'assessorament de les meses sectorials d'Artesania en matèries específiques inherents a l'artesania, a les quals correspondrà, si és el cas, les funcions següents:  
a) Emetre informes sobre aquelles qüestions relacionades amb l'àmbit de la seua activitat que li siguen sol·licitats per la Junta Rectora.  
b) Elevar informes sobre els problemes més directament relacionats amb l'activitat artesana, quan li siga sol·licitat per la Junta Rectora.  
  
c) En general, totes aquelles que li siguen atribuïdes per la Junta Rectora.  
Les meses sectorials podran ser convocades com a instrument de consulta per la Junta Rectora, individualment i globalment, o, per al cas en què els temes a tractar incumbisquen a diversos sectors, a través dels presidents de les meses la presència dels quals estime convenient la Junta Rectora.  
La representació d'estes es reunirà a petició del president del consorci, de la tercera part dels membres de la Junta Rectora, o quan la urgència o gravetat dels assumptes a tractar ho requerisca, segons el criteri del president.  
  
CAPÍTOL III  
Recursos econòmics i patrimoni  
  
Article catorze  
El patrimoni del consorci estarà constituït inicialment pels béns i drets que li adscriguen la Generalitat Valenciana i l'Ajuntament de València, de l'aportació dels quals es lliuraran certificats que s'uniran als presents estatuts.  
  
Article quinze  
El finançament per al compliment dels fins del consorci s'efectuarà pels següents mitjans:  
a) Les subvencions i totes les aportacions que assenyalen la Generalitat Valenciana i l'Ajuntament de València.  
b) Les aportacions de qualsevol naturalesa que puga percebre de persones públiques o privades, físiques o jurídiques.  
c) Altres subvencions, ajudes o donatius.  
d) Els ingressos que puguen reportar les seues activitats específiques.  
e) Les rendes i productes dels béns del seu patrimoni.  
f) Qualsevol altre que li poguera correspondre d'acord amb les lleis.  
g) Els crèdits que s'obtinguen.  
  
Article setze  
1. La Junta retrà anualment comptes mitjançant balanç davant la conselleria competent en matèria d'artesania i l'Ajuntament de València. Si hi haguera romanent, després de satisfer les despeses totals del consorci, passarà el saldo al pressupost de l'exercici següent.  
2. La Junta presentarà amb antelació suficient a la conselleria competent en matèria d'artesania i a l'Ajuntament de València el pressupost de despeses de l'exercici següent, a fi que puguen adoptar les previsions per a la consignació pressupostària dels fons necessaris.  
  
  
CAPÍTOL IV  
Modificació d'estatuts i dissolució  
  
Article dèsset  
Quan les circumstàncies ho aconsellen, el president del consorci proposarà a la Generalitat Valenciana i a l'Ajuntament de València la modificació dels estatuts. Per a l'efectivitat de la modificació caldrà l'aprovació per ambdós organismes de les noves normes que es proposen.  
  
Article díhuit   
El Consorci tindrà una durada inicial de cinquanta anys, i la Generalitat Valenciana i l'Ajuntament de València, com a promotors, en podran decidir la continuació de comú acord.  
No obstant això anterior, la Generalitat Valenciana i l'Ajuntament de València es reserven el dret d'extingir el Consorci, després de l'acord motivat previ que adopten de forma reglamentària, el qual haurà de ser comunicat a l'altre fundador amb tres mesos d'antelació respecte de l'efectivitat de l'acord.  
  
Article dènou  
1. En dissoldre's el consorci, la Generalitat Valenciana i l'Ajuntament de València el succeiran universalment i a mitges. Cada fundador designarà dos representants que compondran la Comissió Liquidadora, la qual confeccionarà un balanç final que serà sotmés a l'aprovació dels ens fundadors.  
2. L'esmentada comissió, així mateix, determinarà la forma en què haja de procedir-se a la liquidació dels béns del consorci i la reversió, si és el cas, de les obres, instal·lacions i béns existents a les entitats consorciades que corresponga i, de la mateixa manera, en l'esmentat acord d'extinció hauran d'adoptar-se les mesures oportunes per a l'adscripció del personal que ha prestat els seus servicis en el Consorci amb absolut respecte a la totalitat dels drets adquirits.